Il-Moviment Hospice qed jippjana li jifrex is-servizzi tiegħu biex ikollu “in-patient hospice” li jikkumplimenta l-isptar Mater-Dei. L-“in-patient hospice” huwa sptar speċjalizzat li jgħin pazjenti bil-marda terminali tal-kanċer iħallu din id-dinja b’mod dinjituż. Il-Moviment Hospice qed jipprova jsib biċċa art ta’ 5,000 metru kwadru biex tibni dan l-isptar. Il-vici-chairman tal-Moviment, Dr Vincent Zammit qal li sptar ta’ dan it-tip jezisti f’kull pajjiz zviluppat. Huwa qal li mal-gvern għadhom f’diskussjonijiet tal-bidu. “Iddiskutejna mal-Gvern ta’ qabel iżda sfortunatament ma kkonkludejnix.” It-tabib Zammit tenna x-xewqa tal-Hospice waqt konferenza tal-aħbarijiet li fiha intqal li tim ta’ tliet xabbaturi, żewġ Maltin u Awstrijak se  jixxabtu mal-Muntanja Kilimanjaro fl-Afrika biex jinġabru fondi għall-in-patient hospice. Ix-xabbaturi huma Chris Naudi, Simon Camilleri u Christian Wintersteiger li se jagħmlu dan fl-aħħar tas-sena. Dr Zammit qal li skont kalkolu tad-Dipartiment tas-Saħħa, Malta għandha bżonn in-patient unit ta’ bejn 30 u 50 sodda. Sptar bħal dan jiġi jiswa’ €10 miljuni biex jinbena u €2 miljuni fis-sena għall-operat tiegħu. Skont Dr Zammit dan jagħti kura aħjar lill-pazjenti, jonqos il-piż fuq Mater Dei u l-Gvern jiffranka żewġ terzi tal-ispiza li qed iħallas illum. Il-Moviment Hospice is-sena d-dieħla jagħlaq 25 sena u bħalissa qed joffri servizzi u kura paljattiva lil 900 pazjent fil-komunità.